D. Lipšic, podpredseda vlády a minister spravodlivosti SR: (2004-09-07):
Základný cieľ nového zákona je zvýšiť šance slabších. Návrh zákona tak robí v oblasti výživného, v oblasti osvojenia, v oblasti utajených pôrodov. V oblasti výživného je základnou zásadou, z ktorej sa odvíja návrh zákona, že dieťa by sa malo podieľať na životnej úrovni svojich rodičov. Návrh zákona definuje nevyvrátiteľnú právnu domnienku o príjmoch povinného, pokiaľ povinný nepreukáže príjmy. A táto prezumpcia je stanovená na 20-násobok životného minima, čo je dnes 91 000 korún. Zakotvuje nové inštitúty, ako je tezaurácia výživného, to znamená zloženie čiastky na výživné splatné v budúcnosti. Zároveň umožňuje zriadiť osobitný účet maloletého, kde sa môžu tvoriť úspory napr. na budúce štúdium alebo niečo podobné. V oblasti osvojenia rozširujeme možnosti osvojenia. Súhlas rodičov sa nebude vyžadovať aj v prípade, ak najmenej dva mesiace po narodení dieťaťa neprejavia o dieťa žiaden záujem. Chceme čo najviac umožniť osvojenia. Ak dieťa nemôže vyrastať v biologickej rodine, malo by mať šancu vyrastať v náhradnej rodine, a nie v ústave, ale v rodine, ktorá ho s láskou prijme. A na Slovensku máme stovky, ak nie tisíce, manželských párov, ktoré majú o osvojenie skutočný záujem. Návrh nového zákona upúšťa od zrušiteľného osvojenia a zavádza nový inštitút, tzv. konanie o osvojiteľnosti, ktoré začne súd aj bez návrhu, akonáhle zistí, že dieťa je právne voľné. V lehote troch mesiacov musí rozhodnúť o osvojiteľnosti a potom už je možné dieťa vo veľmi rýchlom konaní osvojiť konkrétnymi osvojiteľmi. Tým sa smeruje k tomu, aby celý proces adopcie bol čo možno najrýchlejší, pretože aj na rozhodnutie  o osvojení sa stanovuje lehota troch mesiacov, je v novele Občianskeho súdneho poriadku, ktorý je súčasťou návrhu nového zákona o rodine. Zároveň návrh zákona umožňuje utajené pôrody. Utajené pôrody nie sú preferovanou alternatívou, sú alternatívou v tom prípade, ak by sa budúca matka rozhodla pre niečo oveľa horšie, buď pre interrupciu, alebo v najhoršom prípade aj pre usmrtenie novonarodeného dieťaťa. To znamená, chceme dať šancu a alternatívu žene v ťažkej životnej situácii. A myslím, že tento návrh našiel podporu naprieč politickým spektrom aj v Národnej rade. Na záver mi dovoľte spomenúť ešte niektoré ďalšie zmeny, ktoré sú obsiahnuté v návrhu nového zákona o rodine. Týkajú sa najmä upresnenia doterajších okolností vylučujúcich uzavretie manželstva, zakotvenia možnosti súdu upraviť styk dieťaťa s blízkymi osobami v prípade rozvodu, zániku manželstva smrťou alebo vyhlásením jedného z manželov za mŕtveho. Nová úprava vymedzuje explicitne formou demonštratívneho výpočtu súhrn práv a povinností, ktoré tvoria obsah inštitútu rodičovských práv a povinností. V návrhu je zakotvený nový inštitút majetkového opatrovníka a komplexné zmeny sa v návrhu týkajú náhradnej starostlivosti, ako aj rozlišovania inštitútov poručníctva a opatrovníctva. Priamo v zákone je vyslovená zásada, ktorá platí v našom právnom poriadku, že matkou dieťaťa je žena, ktorá dieťa porodila, to znamená, návrh explicitne formuluje túto zákonnú domnienku materstva. Vážený pán predsedajúci, vážené pani poslankyne, páni poslanci, rodinné právo pozná každý z nás, a preto očakávam veľkú diskusiu o zákone o rodine, ale myslím, že by mala byť sústredená práve na ten základný cieľ, ktorý sledujeme návrhom zákona, a to je zvýšiť šance slabších, najmä detí. A to sa snažíme pretaviť do jednotlivých ustanovení zákona o rodine. Ďakujem, pán predsedajúci.